als_Latn dik_Latn sag_Latn
Ish-Drejtoresha shprehet se nuk ka asnjë shkresë nga MAS-i
Ish-atletja e mirënjohur Klodiana Shala, në një deklaratë të lëshuar dje pasdite për gazetën “Sport Ekspres”, është shprehur se nuk ka asnjë dijeni për sa ka ndodhur apo dëgjuar për akuza ndaj saj nga Ministria e Arsimit dhe Sportit. “Gjithçka e kam parë sot në gazetë, një faksimilie ku thuhet se ka një kallëzim penal në adresën time. Më bën shumë përshtypje kjo, pasi unë nuk kam asnjë informacion, shkresë apo akuza direkt nga Ministria e Arsimit dhe Sportit. Mendoj se më shumë është një “boom” mediatik, një spekulim mediatik ndaj meje, pasi nuk më ka kontaktuar kush. Edhe unë vetë jam habitur nga sa kam lexuar në media sot (dje)”, tha Klodiana Shala. Për këtë arsye, ajo nuk ka pranuar të japë një opinion për akuzat apo kallëzimin penal që i është ngritur nga MAS-i. “Pashë një letër ku nuk kishte as Datë dhe as Numër Protokolli. Gjithsesi, kur të kem një informacion zyrtar do të flas edhe unë zyrtarisht për këtë çështje, pasi për momentin nuk dua të jap asnjë deklaratë për sa më sipër”, u shpreh dje Klodiana Shala për “Sport Ekspres”.
Një personazh i njohur edhe në TV
Klodiana Shala është shumë e njohur për publikun shqiptar jo vetëm për karrierën e saj të suksesshme në sport, por edhe për një jetë mjaft aktive në media. E ftuar gjithnjë në televizione kur bëhet fjalë për të patur në studio kampionë të sportit, ajo ka qenë gjithnjë e pranishme. Gjithashtu, ajo ka marrë pjesë edhe në një edicion të emisionit televiziv “Dancing With the Stars”. Prej disa vitesh ajo ka ushtruar detyrën e Drejtoreshës së Agjencisë së Shërbimit të Sportit. Ky institucion i ka aktualisht zyrat në mjediset e ish-kompleksit sportiv “Dinamo” në kryeqytet. Pak ditë më parë ajo është larguar nga kjo detyrë dhe vendin e saj e ka zënë ish-volejbollisti Bledar Doçi. Pikërisht për detyrën e Drejtoreshës kanë ardhur edhe akuzat e djeshme të Ministrisë së Arsimit dhe Sportit.
als_Latn als_Latn als_Latn als_Latn